Kisah Wawah Salawar
Di kampung Palui amun sudah bulan Agustus banyak haja karasminan nang diadakan dikalurahan, matan naik pinang, balanjaan karung, main bal lawan acara nang lainnya.
Palui wan kakawalannya umpat jua lomba banaik pinang.
Dibawah buhannya sudah baatur siapa nang manahan dibawah lawan nang naik kaatas.
“Siapkah buhan ikam?” ujar Palui manakuni kakawalannya.
“Siap bos,’ ujar bubuhannya bakumpak.
Di bawah Tulamak manahani, limbah itu Garbus naik ka bahu Tulamak. Lalu naik Tuhirang wan Tukacil, nang batugas naik paatasan kana jatah Palui, karna Palui tamasuk awak kurus kada talalu barat. Rami panuntun manyuraki bubuhannya nang naik pinang.
“Ayu Lui, gasak Lui, parak sudah sampai!” ujar pambakal kukuciak mambari samangat.
“Sutil pambakal ai, pasti kami nang manang,” ujar Palui pina laju banar sudah parak ka-atas. Rahatan baingkang manuju pucuk pinang, tadangar bunyi ‘krak….!’ nyaring banar.
“Ikam bakantut kah Lui?” ujar Tukacil nang dibawahnya.
“Kada, aku kada tahu jua bunyi napa itu,” ujar Palui kabingungan jua mancari asal bunyi.
“Ha…ha… ikam kada basalawar dalam kah Lui?” ujar Garbus dibawah limbah maitihi ka atas. Palui sudah baduduk dipucuk pinang, takajut mandangar kuciakan Garbus mamadahi inya kada basalawar dalam. Apalagi inya bingung malihat panonton tatawaan malihat ka inya di atas.
“Napa panonton tatawan?” ujar Palui kabingungan.
“Tutupi burung ikam kalu pina tarabang,” ujar Tulamak jua lucut tatawa.
“Burung napa?” ujar Palui masih kada paham.
“Itihi salawar ikam Lui ai,” ujar Tukacil. Mandangar Tukacil bakuciak salawar, Palui langsung mahahar ka salawarnya. Takajut inya imbah tahu salawarnya wawah alias rabit rantas, maka inya kada pakai salawar dalam.
“Labaram burungku mancungul,” ujar Palui gagarunum matan atas sambil manutupi ka salawarnya nang wawah. Langsung inya handak baturun padahal sudah sampai di pucuk pinang.
“Ayu Lui ambil hadiahnya!” ujar Tuhirang nang sudah kabaratan.
“Kaina hulu…” ujar Palui langsung balungsur di atas kakawalanya. Kada tahu lagi inya diinjakinya kepala kakawalannyal, lalu ai taturun taguguran sabarataan.
“Lui kanapa?” ujar kakawalannya pina kaciwa.
“Aku bulik dulu baganti selawar dulu!” ujarnya bukah mancincing kasasupanan sambil manukupi burung parkututnya nang antui-antui. Gara-gara wawah salawar, lalu ai kada jadi manang banaik pinang, ulih panitia bubuhan Palui sudah dianggap kalah.
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn